Pole kahtlust, et Stalin omas hämaraid tsaristlikke sidemeid ning tema kontaktidelt salapolitseis jõudis temani terve ridasalapäraseid vihjeid. Kord jalutas Stalin koos ühe seltsimehega Bakuu tänavatel, kui neile lähenes ohranka ohvitser. "Ma tean, et te olete revolutsionäär," ütles ta. "Siin on nimekiri kõigist teie seltsimeestest, kes lähimast tulevikus arreteeritakse." Teisel juhul tuli üks seltsimees partei turvamajja Staliniga kohtuma ja ehmatas, kui majast väljumisel möödus temast üks sandarmeeria  vanemohvitser. Ta nõudis Stalinilt aru, too aga väitis, et sandarm aitab bolševikke.  Ühel revolutsionääride kokkutulekul Tiflisis leidis Stalin oma hämmastuseks salapeidikust menševik Artjom Gio. "Seda ma küll ei oodanu!" pahvatas Stalin. "Kas sind siis ei arreteeritudki?" Siis astus tuppa üks võõras. "Sa võid vabalt rääkida," julgustas Stalin Giot. "Ta on minu seltsimees." "Seltsimees" osutus salapolitsei tõlgiks, kes seejärel luges ette nimekirja seltsimeestest - sealhulgas Sergei Allilujev - , kes olid  sel päeval arreteeritud, ning hoiatas Stalinit, et politsei kavatseb ta arreteerida sel samal õhtul.  Ohranka agent "Fikus" teatas, et Stalinit ja Mdivanit oli külastanud tundmatu sandarmiohvitser ning hoiatanud, et tuleb sandarmite haarang trükikojale. Nagu nägime, õnnestus neil trükimasin päästa.  Milline siis oli Stalini vahekord salapolitseiga?